  Наталья Тетерина 2019-тӥ арын гудырикошконэ Ижкарын егитъёслы калык творчествоя «Тангыра» выль фестиваль (12+) радъялозы. Со сярысь журналистъёслы элькунысь Калыкъёслэн эшъяськон юртазы этно-пресс-клублэн пумиськоназ ивортӥзы. Ужрадэ Удмуртиысь йӧскалык политикая министр Лариса Буранова но пыриськиз. Фестивалез радъясьёс верамъя, йӧскалык лулчеберетэз утён ласянь элькунмы умой азинскиз ни, но калык йылолъёсты туала улонэ пыртон понна выль амалъёс кулэ. «Тангыра» фестивальлэн ужпумез – ӵапак егит коллективъёсты люканы, кудъёсыз асьсэ йӧскалык крезьгурзэс пӧртэм ӧръёсын шудо, рок но, рэп но, поп но крезьгурез анай кылынызы быдэсто. Со егитъёслы площадка, open-air форматэн (кырын – ред.). Ӵукнаысен бер ӝытозь учкыны, поръяны, пӧртэм кылъёсын кырӟанъёсты кылзыны луоз Татьяна Фёдорова, Удмуртиысь Калыкъёслэн эшъяськон юртсылэн кивалтӥсезлэн воштӥсезУдмуртъёс сяна, фестивале славян, тюрк, кавказ калыкъёслэн коллективъёссы но пыриськозы шуыса чаклало. Та дыре радъясьёс Татарстанысь, Башкириысь делегациосын но кавказ калыкъёслэн элькунысьтымы  йӧскалык лулчеберетъя огазеяськонъёсынызы кенешо. Выль площадка кӧня ке пӧртэм ӧръёсты огазеялоз, пусъё Калыкъёслэн эшъяськон юртазы. Крезьгур сяна, мастер-классъёс, этнофутуризмъя перформансъёс, этно-маркет но творчествоя лабораториос радъяськозы. Одӥгез валтӥсез ужпум – туала этнической киноез возьматон. Со фестивальлэн аспӧртэмлыкез луоз. Чакланъёсъя, «Тангыра» фестиваль Удмуртилэн шоркараз 17-18 гудырикошконэ ортчоз. Тегъёс: Лулчеберет Ижкар Удмуртия удмуртъёс крезьгурчиос ӟучьёс бигеръёс кырӟан йӧслыкъёс крезьгур  